דורין פרנקפורט היא המלכה האם של האופנה הישראלית, ללא עוררין. פרנקפורט בת ה – 60 פועלת כבר שנים, ומעולם לא קפאה על השמרים. למרות שהיא שומרת תמיד על קו נקי, היא עדיין מצליחה לחדש ולהישאר הכי רלוונטית שיש.
המעצבת בת ה – 60 מתעקשת לייצר את בגדיה הנמכרים בעשרות חנויות בארץ ובחו"ל במפעל שלה בדרום תל אביב, הכולל כ – 150 עובדים. בעבר סיפרה כי "כשבית האופנה נולד, ב-1983, הרעיון היה לא רק להתפרנס מהקהילה, אלא גם לפרנס את הקהילה. שיעבדו אצלנו בני כל הדתות והלאומים".
אתי רוטר, נצר למשפחת קסטרו, התחילה לעבוד בגיל 20 בחנות הבגדים הקטנה שניהל אביה, אהרון קסטרו. אחרי נישואיה לגבי רוטר, לפני כמעט 35 שנים, שניהם יחד נרתמו למשימת הפיכת החנות שנמצאה על סף סגירה למותג ישראלי משגשג. כיום יש לקסטרו סטודיו של מעצבי אופנה, גרפיקה וטקסטיל, כ – 1500 עובדים, 136 חנויות ומחזור מכירות של כ – 600 מיליון שקל בשנה שעברה. לפי מדד המותגים של גלובס ל-2011 קסטרו עוקפת רשתות בינלאומיות כמו זארה ו – H&M וממשיכה להוביל את השוק המקומי.
כשרוטר נשאלה בעבר על מודלים נשיים המשפיעים עליה היא מנתה את מדונה בתחום המוזיקה, קונדוליסה רייס בתחום הפוליטי ואת עופרה שטראוס בתחום העסקים, אך מודל ההשראה שלה לבניית קסטרו כעסק, לקוח דווקא מעולם הספורט. לפני שנתיים, בכנס נשים ועסקים של עיתון TheMarker, המשילה אתי רוטר את הצוות שעובד איתה למודל המנצח של מכבי תל אביב בשנות ה-80': "בסטודיו לעיצוב חשוב שכולם יהוו ביחד קבוצה איכותית כדי להיות סטודיו מהמובילים בעולם. העקרונות המנחים שלי – שמירה על חופש עיצובי. חשוב שכל אחד ישמור על הכישרון שלו וביחד נצליח. המשימה שלי – כיצד אחד ועוד אחד אינם אחד וחצי אלא שלוש. קסטרו היא חברת תרכיז – תוסיף עוד מים (כסף) תקבל עוד מיץ".
לאחר שבנה, אורי להבי, החל לעבוד כמנכ"ל המותג ולהבי התפנתה ממלאכת הניהול כדי להמשיך ליצור כמעצבת העל בסטודיו שלה, על גג בניין תעשייתי בדרום תל אביב, העסק התרחב גם מעבר לים והתיקים של דניאלה להבי החלו להימכר בכ – 50 חנויות בצפון אמריקה. גם החשיבה השמרנית-מודרנית שאפיינה את להבי ושמתבטאת בעיצוב תיקים שחורים וחומים בעיקר החלה להשתנות בהתאם ולפנות מקום לדגמים בצבעים "נועזים" יותר כמו קסיס, כתום וטורקיז שמשקפים את אופנת השעה.